РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/430-15

22. октобар 2015. године

Б е о г р а д

ЗАПИСНИК

19. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 22. ОКТОБРА 2015. ГОДИНЕ

Седница је почела у 11,32 часова.

 Седници је председавао др Бранислав Блажић, председник Одбора.

Седници су присуствовали чланови Одбора: Владимир Петковић, Адриана Анастасов, Бобан Бирмачевић, Једимир Вучетић, Соња Влаховић, Гордана Зорић, Гордана Топић, Момо Чолаковић, Ђорђе Косанић, Шаип Камбери и Душан Јановић, заменик члана Виолете Лутовац.

Седници нису присуствовали чланови Одбора: Виолета Лутовац, Ивана Стојиљковић, Ивана Динић, Дејан Николић, Нада Лазић и Иван Карић.

Седници је присуствовала и Марија Мутић из Центра модерних вештина као предствник Зелене столице.

На предлог председника Одбора, једногласно, усвојен је следећи:

Д н е в н и р е д :

1. Предлог за организовање јавних слушања о нацртима закона о изменама и допунама Закона о заштити природе, Закона о заштити животне средине и Закона о управљању отпадом;

2. Разно.

Пре преласка на разматрање утврђеног Дневног реда, усвојен је, једногласно, без примедаба, Записник 18. седнице Одбора, одржане 5. октобра 2015. године.

 Прва тачка дневног реда **–** **Предлог за организовање јавних слушања о нацртима закона о изменама и допунама Закона о заштити природе, Закона о заштити животне средине и Закона о управљању отпадом**

 Председник Одбора др Бранислав Блажић предложио је да Одбор организује јавна слушања о изменама и допунама Закона о заштити животне средине, изменама и допунама Закона о управљању отпадом и изменама и допунама Закона о заштити природе, с обзиром на то да ће се ове измене и допуне ускоро наћи у процедури Народне скупштине. Одбор треба да размотри текстове ових измена и допуна док су још у фази нацрта, како би могао да реагује и кроз разговор са представницима Министарства утиче на решења, да не бисмо дошли у ситуацију да се народни посланици не слажу са концепцијом закона за коју се Министарство одлучи, када као предлог Владе уђе у процедуру Народне скупштине. На овај начин би се добили и квалитетнији текстови закона. Указао је на то да је процедура доношења закона из ове области веома спора и да ју је потребно убрзати како бисмо испунили услове за отварање Поглавља 27. Скренута је пажња на то да се на мишљење других Министарстава чека и до 50 дана. Указао је на потребу да се донесу нови закони, с обзиром на то да се мења више од половине одредаба постојећих. Истакао је да би резултат ових јавних слушања било прикупљање сугестија и предлога свих релевантнх субјеката, које би биле достављене Министарству пољопривреде и заштите животне средине. Указао је на то да би Одбор требало да усвоји овакав принцип рада, односно да буде упознат са решењима у нацрту закона, већ у тој фази израде. По његовом мишљењу, потребно је да се сви ставови који буду изнети на јавним слушањима буду обједињени и достављени Министарству, како би се на пролеће написали текстови нових закона, који би били потпунији и квалитетнији. Навео је да је потребно ангажовати и стучњаке из ове области којих у нашој земљи има, како би помогли Министарству у изради будућих закона. При доношењу нових закона, важно је да се постигне договор о формирању посебног министарства за заштиту животне средине, о фонду и другим важним питањима.

 У дискусији која је уследила, учествовали су: Адриана Анастасов, Момо Чолаковић, Бобан Бирманчевић, Јездимир Вучетић и Марија Мутић.

 Чланови Одбора су подржали предлог председника Одбора. Предложено је да се јавна слушања одржавају у дане када има седница Народне скупштине, како би народни посланици који живе даље од Београда могли да дођу. Предложено је да се о томе разгвара и са Владом, која је и предлагач закона, с обзиром на то да неки предлози закона не пролазе кроз јавну расправу пре него што уђу у процедуру.

 Указано је на то да мали број народних посланика долази на јавна слушања и да је потребно да више чланова Одбора дође, а ако они нису у могућности да дођу, да се договоре са својим замеником да он присуствује. Предложено је да се формира тело које ће, након одржаних јавних слушања формулисати закључке на основу свега изнетог на јавном слушању, који би били достављени Влади, као материјал који би требало да сагледа пре утврђивања коначног текста предлога закона.

 Указано је на то да је Одбор одржао серију јавних слушања на тему управљања отпадом, па ће бити занимљиво видети да ли је Министарство прихватило неку од сугестија које су дате на тим јавним слушањима, јер је Министарству достављена детаљна информација о сваком од тих јавних слушања.

 Скренута је пажња на то да на јавна слушања долази велики број експерата, који су ту да би помогли народним посланицима, али веома мали број народних посланика долази на јавна слушања, па се на тај начин и губи смисао. Важно је да се на јавним слушањима чују и мишљења народних посланика. Још једном је указано на то да је потребно донети нове законе из ове области.

 Истакнуто је да невладине организације окупљене око Зелене столице подржавају организовање јавних слушања о нацртима закона. Указано је на то да се у тексту нацрта закона о заштити животне средине не налази фонд, иако је у неком од ранијих везија био предвиђен.

 Одбор је, једногласно, прихватио предлог председника Одбора и донео одлуку о организовању:

- Јавног слушања о Нацрту закона о изменама и допунама Закона о заштити природе 28. октобра 2015. године у Малој сали у Дому Народне скупштине, са почетком у 11,00 часова

и

- Јавног слушања о Нацрту закона о изменама и допунама Закона о заштити животне средине и Нацрту закона о изменама и допунама Закона о управљању отпада 30. октобра 2015. године у Малој сали у Дому Народне скупштине, са почетком у 11,00 часова.

 Друга тачка дневног реда – **Разно**

 Поводом ове тачке дневног реда није било предлога ни дискусије.

Седница је завршена у 11,57 часова.

 СЕКРЕТАР ПРЕДСЕДНИК

 Милица Башић др Бранислав Блажић